Euroopan parlamentin päätöslauselma, joka sisältää huomautukset, jotka liittyvät päätökseen myöntää komissiolle vastuuvapaus EHTY:n varainhoitovuoden 1998 talousarvion toteuttamisesta



Virallinen lehti nro L 191 , 27/07/2000 s. 0010 - 0013



Euroopan parlamentin päätöslauselma, joka sisältää huomautukset, jotka liittyvät päätökseen myöntää komissiolle vastuuvapaus EHTY:n varainhoitovuoden 1998 talousarvion toteuttamisesta EUROOPAN PARLAMENTTI, joka ottaa huomioon tilintarkastustuomioistuimen kertomuksen EHTY:n tilinpäätöksestä 31. joulukuuta 1998(1), ottaa huomioon tilintarkastustuomioistuimen EHTY:n varainhoitovuotta 1998 koskevan vuosikertomuksen (sisältää myös EHTY:ä koskevan tarkastuslausuman) sekä komission vastaukset (C5-0153/2000)(2), ottaa huomioon tilintarkastustuomioistuimen erityiskertomuksen N:o 3/1999 komission suorittamasta korkotukien hallinnoinnista ja valvonnasta ja komission vastaukset(3), ottaa huomioon EHTY:n perustamissopimuksen 78 g ja 97 artiklan, ottaa huomioon työjärjestyksen 93 artiklan ja liitteen V, ottaa huomioon talousarvion valvontavaliokunnan mietinnön (A5-0092/2000), A. ottaa huomioon, että EHTY:n perustamissopimuksen 2 artiklassa määrätään talouden ja työllisyyden kasvun sekä elintason nousun edistämisen tavoitteet, B. ottaa huomioon, että vuoden 1998 erittäin alhaisten markkinahintojen, stagnoituneiden rahtimarkkinoiden, Saksan hiiliteollisuuden rakenneuudistuksen ja Yhdistyneen kuningaskunnan sähkö- ja kaasumarkkinoiden vapauttamisen seurausten vuoksi EU:n kivihiilen tuotanto aleni edellisvuodesta 12 prosentilla 107 miljoonaan tonniin, C. ottaa huomioon, että tilintarkastustuomioistuin totesi edellä mainitussa erityiskertomuksessaan N:o 3/1999 ja erityisesti sen 3.11 kohdassa, jossa käsiteltiin toimia työpaikkojen luomiseksi EHTY:n 56 artiklan nojalla, että korkotukien todellinen vaikutus oli lähes olematon ja että korkotuet merkitsivät pikemminkin onnenpotkua edunsaajille, D. ottaa huomioon, että vuonna 1998 Aasian taloudellisen kriisin aiheuttama kysynnän supistuminen johti yhtäältä teräksen kysynnän vähenemiseen moottoriteollisuuden ja kone- ja sähkötekniikan alalla mutta toisaalta rakennusteollisuuden hitaaseen kasvuun, minkä seurauksena tuotanto oli 160 miljoonaa tonnia, E. ottaa huomioon, että EHTY:n tase huononi edellisvuodesta 903 miljoonalla eurolla 5,027 miljardiin euroon, joista 56,4 prosenttia oli lainoja ja 39,1 prosenttia likvidejä varoja, F. ottaa huomioon, että taseen mukaan edellisvuoteen verrattuna taseen ulkopuoliset saadut sitoumukset vähenivät 590 miljoonasta eurosta 372 miljoonaan euroon ja annetut sitoumukset 712 miljoonasta eurosta 497 miljoonaan euroon; muut vastaavat, joista 5,4 miljoonaa euroa muodostui virkamiesten lainoista, vähenivät 87 miljoonasta eurosta 8 miljoonaan euroon; muut vastattavat nousivat 12 miljoonasta eurosta 29 miljoonaan euroon ja varaukset riskien ja kulujen varalta nousivat 87 miljoonasta eurosta 122 miljoonaan euroon, G. ottaa huomioon, että tuloslaskelma laski edellisvuodesta 264 miljoonalla eurolla 588 miljoonaan euroon niin, että kulujen puolella rahoitustappiot nousivat 15 miljoonasta eurosta 73 miljoonaan euroon, luottotappiovaraukset ja muut varaukset nousivat 9 miljoonasta eurosta 62 miljoonaan euroon ja EHTY:n rahoitusvarauksen lisäys väheni 274 miljoonasta eurosta 26 miljoonaan euroon, kun taas tuottojen puolella korkotuotot vähenivät 420 miljoonasta eurosta 345 miljoonaan euroon ja EHTY:n toimintatalousarvioon liittyvä tuotto väheni 301 miljoonasta eurosta 146 miljoonaan euroon, H. ottaa huomioon, että talousarvion toteutuksen tulos väheni 184 miljoonaan euroon edellisvuoden 459 miljoonaan euroon verrattuna sakkojen noustessa nollasta 6 miljoonaan euroon ja varainhoitovuoden nettosaldon vähetessä 109 miljoonasta eurosta 38 miljoonaan euroon, I. ottaa huomioon, että komissio supisti 1. tammikuuta 1998 alkaen hiilen ja teräksen tuotannon maksut nollaan prosenttiin ja päätti jakaa varat sosiaali- ja tutkimustukeen, J. panee merkille, että kun otetaan huomioon EHTY:n perustamissopimuksen voimassaolon päättyminen 23. heinäkuuta 2002, EHTY:n vakavaraisuussuhde on kasvanut vuoden 1997 lopun 28,3 prosentista 32,8 prosenttiin, mikä merkitsee askelta lähemmäksi asetettua 100 prosentin tasoa ja johtuu takuurahaston vahvistumisesta ja luottojen määrän huomattavasta vähenemisestä, K. ottaa huomioon, että Amsterdamissa 16. ja 17. kesäkuuta 1997 hyväksytyssä Eurooppa-neuvoston päätöslauselmassa kasvusta ja työllisyydestä ja EHTY:n tulevaisuudesta 21. kesäkuuta 1999 annetussa neuvoston päätöslauselmassa kehotetaan, että jäljellä olevista varoista saatavat tulot käytetään tutkimusrahastoon hiili- ja terästeollisuuteen liittyviä aloja varten, L. ottaa huomioon, että nykyisten ennusteiden mukaan komissio arvioi, että EHTY:n tutkimuksen rahoittamiseen käytettävissä olevat varat tulevat olemaan 1,1 miljardia vuonna 2002, M. ottaa huomioon, että talous- ja rahoitusasioiden, tutkimuksen, energian, liikenteen, työllisyyden ja varainhoidon pääosastot hallinnoivat yhdessä EHTY:n toimintatalousarviota, jonka kokonaismenot vuodelta 1998 olivat 185 miljoonaa euroa ja josta 84 miljoonaa euroa osoitettiin tutkimustukeen, 43 miljoonaa euroa uudelleenmukautumistukeen ja 27 miljoonaa euroa hiiliteollisuuden sosiaalisiin toimiin, N. ottaa huomioon, että komissio ei ole vielä noudattanut täysin parlamentin 4. toukokuuta 1999 antamassaan päätöslauselmassa vastuuvapauden myöntämisestä EHTY:n varainhoidosta varainhoitovuonna 1997(4) antamia suosituksia, joissa parlamentti kehotti ratkaisemaan jäljellä olevat oikeudelliset ongelmat, jotka koskivat EHTY:n ylimääräisillä varoilla Lissabonista ja Milanosta vuonna 1986, Canberrasta vuonna 1987 ja Windhoekista vuonna 1992 hankkimista rakennuksista luopumista, O. ottaa huomioon, että viimeinen puolueeton arviointi vuosien 1981 ja 1990 välillä tehtyjen EHTY:n terästutkimusohjelmien suorista taloudellisista tuotoista annettiin toimeksi kesäkuussa 1994, P. ottaa huomioon, että tilintarkastustuomioistuin hyväksyi 22. ja 23. syyskuuta 1999 EHTY:n varainhoitovuotta 1998 koskevan vuosikertomuksen, Q. katsoo, että sulautumissopimuksesta alkaen vain pieni osa (joka määräytyy kiinteämääräisen summan mukaan) EHTY:n tutkimustoiminnasta aiheutuvista hallintomenoista rahoitetaan tästä talousarviosta ja suurin osa rahoitetaan yleisestä talousarviosta ja että EHTY:n perustamissopimuksen päättymistä ajatellen on selvitettävä todelliset tarpeet komission henkilöstön ja yksiköiden uudelleenorganisoinnin kannalta, R. ottaa huomioon, että tilintarkastustuomioistuin toteaa, että EHTY:n tilinpäätös 31. joulukuuta 1998 antaa oikean kuvan varoista, taloudellisesta tilanteesta sekä sen toiminnan tuloksesta kyseisenä päivänä päättyneeltä varainhoitovuodelta, S. ottaa huomioon, että tilintarkastustuomioistuin toteaa, että toimien laillisuus ja asianmukaisuus on kaiken kaikkiaan varmistettu riittävästi, ja ehdottaa tämän seurauksena myönteistä tarkastuslausumaa, EHTY:n lisäarvon puolueeton arviointi 1. on erittäin huolestunut siitä, että tilintarkastustuomioistuin on todennut edellä mainitussa erityiskertomuksessaan komission suorittamasta korkotukien hallinnoinnista ja valvonnasta, että EHTY:n perustamissopimuksen 56 artiklan nojalla aloitettujen ohjelmien korkotukien todellinen vaikutus työpaikkojen luomiseen on ollut lähes olematon, 2. kehottaa komissiota arvioimaan EHTY:n vaikutukset perustamissopimuksessa määrättyjen talouden ja työllisyyden kasvun sekä elintason nousun edistämisen tavoitteiden saavuttamiseen ennen EHTY:n perustamissopimuksen voimassaolon lakkaamista 23. heinäkuuta 2002, 3. toteaa, että komissio on EHTY:n perustamissopimuksen mukaisesti yksilöinyt sosiaalitukea ja tutkimustukea koskevat toimenpiteet, Varovainen lähestymistapa EHTY:n lopettamiseen 4. pyytää komissiota vakuuttamaan parlamentille, että on ryhdytty toimiin vakavaraisuusasteen nostamiseksi 31. joulukuuta 1998 todetusta 32,8 prosentista 100 prosenttiin ennen 23. heinäkuuta 2002, 5. panee merkille EHTY:n taseen vahvuuden - vuoden 1998 lopulla 5,027 miljardia euroa - mutta on huolestunut luottojen hallinnoinnista ja likvidien varojen käytön tehokkuudesta, Suunnitelma, jolla EHTY siirtyy seuraajalleen 6. toteaa, että kasvua ja työllisyyttä käsitellyt vuoden 1997 Amsterdamin Eurooppa-neuvosto kehotti käyttämään jäljellä olevista varoista saatavat tulot tutkimukseen EHTY:n perustamissopimuksen päättymisen jälkeen, ja neuvosto vahvisti tämän päätöksen 21. kesäkuuta 1999 antamallaan päätöslauselmalla; painottaa tämän vuoksi tarvetta perustaa tehokkaat valvonta- ja laatujärjestelmät hiili- ja terästeollisuuteen liittyvien alojen hankkeita ja sopimuksia varten tulevan tutkimusrahaston toimintaa ajatellen, 7. pyytää komissiota laatimaan puolueettoman arviointiraportin EHTY:n tutkimustoiminnasta, jotta tätä toimintaa voitaisiin jatkaa EHTY:n perustamissopimuksen päättymisen jälkeen EHTY:lle kertyneiden varojen ansiosta, 8. kehottaa komissiota julkaisemaan hiili- ja teräsalan hankkeiden valinta-, valvonta- ja arviointiperusteet, 9. kehottaa koordinoimaan paremmin eri pääosastojen yhteistä EHTY:n toimintatalousarvion hallinnointia ja järkiperäistämään niiden eri yksiköiden määrää, jotka ovat vastuussa varainhoidosta perustamissopimuksen päättymiseen asti, 10. muistuttaa komissiota 28. lokakuuta 1999 EHTY:n toimintatalousarviosta(5) ja EU:n talousarviosta(6) antamistaan päätöslauselmista, joissa parlamentti pyysi komissiota EHTY:n perustamissopimuksen päättymisen huomioon ottaen tekemään selvityksen todellisista henkilöstötarpeista ja organisoimaan uudelleen asianomaisten pääosastojen yksiköt sekä toimittamaan asiasta kertomuksen Euroopan parlamentille, Aikaisempien suositusten noudattaminen 11. on pettynyt siihen, että komissio ei ole noudattanut täysin niitä suosituksia, jotka parlamentti antoi edellä mainitussa päätöslauselmassaan vastuuvapauden myöntämisestä EHTY:n varainhoidosta varainhoitovuonna 1997, ja pyytää komissiota toteuttamaan kaikki asianmukaiset ja tarmokkaat toimet suositusten noudattamiseksi mahdollisimman kiireellisesti, EHTY:n lopettaminen 12. muistuttaa komissiota, että parlamentti valvoo vastedeskin, että veronmaksajien varoja käytetään tehokkaasti EHTY:n toiminnassa, 13. kehottaa puhemiestä välittämään tämän päätöslauselman komissiolle, neuvostolle, tuomioistuimelle, tilintarkastustuomioistuimelle ja Euroopan investointipankille. (1) EYVL C 240, 25.8.1999, s. 24. (2) EYVL C 338, 25.11.1999. (3) EYVL C 217, 29.7.1999. (4) EYVL C 279, 1.10.1999, s. 135. (5) Hyväksytyt tekstit, 3 kohta. (6) Hyväksytyt tekstit, 1 ja 2 kohta.